100 वर्ष पूर्व जॉर्ज पंचम द्वारा भारत की घोषित राजधानी दिल्ली का रंग अब कुछ और ही है। कितनी ही बार लुटी फिर आबाद हुई। मुगल शासन, ब्रिटिश शासन के उत्थान-पतन की कहानी कहती इस दिल्ली का हर रंग निराला है। राजनीतिक, साहित्यिक गतिविधियों का केंद्र बिन्दु दिल्ली शैक्षणिक स्तर पर विश्व के मानचित्र पर भी अपना दबदबा बनाए हुए है। हिंदी साहित्यकार चाहे वे दिल्ली के हों या दिल्ली के बाहर के, लगभग सभी ने कम या ज़्यादा अपनी लेखनी इस शहर पर चलाई है। दिल्ली का ऐतिहासिक, सामाजिक, सांस्कृतिक चरित्र सभी उनके विषय रहे हैं। साहित्यकार अपनी सूक्ष्म संवेदनशील दृष्टि से समाज से गहरे रूप में तदाकार होना चाहता है और परिणामस्वरूप उसकी लेखनी हर अनछुए बिन्दु का स्पर्श करना चाहती है। इसीलिए सामने आती हैं ऐसी कविताएँ जो कुछ शब्दों में दिल्ली तो क्या किसी भी शहर का अतीत, वर्तमान और भविष्य उजागर कर देती हैं।